'Henry soek breierspos in Frankryk' | Netwerk24
'Henry soek breierspos in Frankryk'
21 Augustus 2018 20:00
Arséne Wenger is glad nie haastig om weer af te rig nie, maar dié voormalige afrigter van Arsenal sê sy Franse landgenoot en destyds een van sy sterre by die Gunners, Thierry Henry, het sy oog op 'n afrigterspos in Frankryk.
Thierry Henry met 'n bronsmedalje, wat België se sokkerspan vir sy derde plek in die Wêreldbeker-toernooi in Rusland verower het. Foto: Getty Images
Volgens Wenger wil Henry sy naam in die hoed gooi om Bordeaux, 'n span in die Franse eerste liga, se nuwe afrigter te word.
Bordeaux het verlede week sy afrigter, Gus Poyet, geskors nadat hy die klub se bestuur gekritiseer het oor hul besluit om die doelskieter Gaetan Laborde aan Montpellier te verkoop.
"Ja, hy wil dit doen (Bordeaux afrig). Hy is intelligent en beskik oor al die nodige eienskappe," het Wenger, wat op langverlof in Corsica is, aan 'n plaaslike koerant, Corse Matin, gesê.
"Die eksistensiële vraag wat ons onsself egter altyd moet afvra, is of ons reg is om ons lewe op te offer vir 'n loopbaan as afrigter."
Wenger het Arsenal in Mei, ná 22 jaar aan die stuur van dié Londense klub, verlaat.
Henry is hulpafrigter van België se nasionale span, wat tot die Wêreldbeker-toernooi in Rusland se halfeindronde deurgedring het.